รัฐบาลไทย-ข่าวทำเนียบรัฐบาล-ธ.ก.ส.เดินหน้าพัฒนาชุมชนท่องเที่ยวมุ่งสร้างชุมชนอุดมสุข ยกระดับคุณภาพชีวิตผู้มีรายได้น้อย
วันเสาร์ที่ 30 มิถุนายน 2561
ธ.ก.ส.เดินหน้าพัฒนาชุมชนท่องเที่ยวมุ่งสร้างชุมชนอุดมสุข ยกระดับคุณภาพชีวิตผู้มีรายได้น้อย
ธ.ก.ส.เดินหน้าสร้างชุมชนอุดมสุข พร้อมหนุนชุมชนที่มีศักยภาพพัฒนาสู่การเป็นชุมชนท่องเที่ยวแบบยั่งยืนเปิดตัวชุมชนท่องเที่ยวเชิงนิเวศน์ เกาะยาวน้อย
ธ.ก.ส.เดินหน้าสร้างชุมชนอุดมสุข พร้อมหนุนชุมชนที่มีศักยภาพพัฒนาสู่การเป็นชุมชนท่องเที่ยวแบบยั่งยืนเปิดตัวชุมชนท่องเที่ยวเชิงนิเวศน์ เกาะยาวน้อย ที่มีความโดดเด่นทั้งทรัพยากรธรรมชาติที่งดงามและความร่วมมือของคนในชุมชนที่นําไปสู่การสร้างงาน สร้างอาชีพ สร้างรายได้และยกระดับคุณภาพชีวิตให้กับผู้มีรายได้น้อยในชุมชน
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ได้จัดทําโครงการพัฒนาชุมชนต้นแบบตามหลักปรัชญาของเศรษฐกิจพอเพียงโดยมุ่งเน้นให้ชุมชนมีส่วนร่วมในการพัฒนาอาชีพ การลดต้นทุนการผลิต และการสร้างภูมิคุ้มกันให้แก่ตนเองจํานวนทั้งสิ้น7,927 ชุมชน และมีศูนย์เรียนรู้ชุมชนเศรษฐกิจพอเพียงกระจายอยู่ทั่วทุกภูมิภาค จํานวน 77 ศูนย์ รวมถึงได้มีการต่อยอดชุมชนที่มีศักยภาพ และความโดดเด่น ทั้งในด้านทรัพยากรธรรมชาติ ประเพณีและวัฒนธรรม ไปสู่รูปแบบการท่องเที่ยววิถีชุมชน เพื่อกระตุ้นให้เกิดการสร้างงาน สร้างโอกาสในการประกอบอาชีพ เกิดการกระจายรายได้ ลดปัญหาการย้ายถิ่นฐานและกระตุ้นให้ชาวบ้านเกิดความรักความหวงแหนในทรัพยากรธรรมชาติตลอดจนการดํารงไว้ซึ่งอัตลักษณ์ของท้องถิ่น โดยในปี 2561 ธ.ก.ส.มีเป้าหมายในการพัฒนาชุมชนต้นแบบตามหลักปรัชญาของเศรษฐกิจพอเพียงไปสู่การเป็นชุมชนอุดมสุขใน 4 มิติ คือด้านเศรษฐกิจ ด้านสังคม ด้านสิ่งแวดล้อม และด้านประเพณีวัฒนธรรม จํานวน 800 ชุมชน พร้อมทั้งเชื่อมโยงไปสู่เครือข่ายชุมชนท่องเที่ยวอย่างยั่งยืน จํานวน 35 ชุมชน
ทั้งนี้ ในการดําเนินงานชุมชนจะเป็นผู้กําหนดแนวทางการบริหารจัดการเพื่อสร้างการมีส่วนร่วมของคนในชุมชนทั้งด้านทรัพยากร การพัฒนาอาชีพ การรวมกลุ่ม และการเชื่อมโยงธุรกิจไปยังชุมชนใกล้เคียง โดย ธ.ก.ส.
จะคอยเติมเต็มในส่วนที่ขาด เช่น การสนับสนุนเงินทุน การให้ความรู้ การประชาสัมพันธ์การท่องเที่ยวของชุมชน การสนับสนุนการดูแลและรักษาสิ่งแวดล้อมและการเชื่อมโยงกับส่วนงานภายนอก ในการนําองค์ความรู้ต่างๆ
เข้ามาช่วยพัฒนา เช่น สํานักงานกองทุนสนับสนุนการวิจัย (สกว.) สนับสนุนวิชาการด้านพัฒนาชุมชนท่องเที่ยว สํานักงานส่งเสริมเศรษฐกิจดิจิทัล หรือ depaเข้าสนับสนุนเรื่องเทคโนโลยีที่ตอบโจทย์ของชุมชน เช่นการสร้างระบบการจองที่พัก แพ็กเกจท่องเที่ยว เป็นต้น
สําหรับชุมชนท่องเที่ยวเกาะยาวน้อย เป็นหนึ่งใน 35 ชุมชนต้นแบบด้านการท่องเที่ยวที่มีเอกลักษณ์โดดเด่น มีความสมบูรณ์ทางธรรมชาติ ทั้งป่าชายเลน ป่าต้นน้ํา มีสัตว์ป่าและนกนานาชนิด โดยเฉพาะนกเงือกที่มีความสวยงามและหาดูได้ยาก โดย ธ.ก.สได้ร่วมสนับสนุนโครงการอนุรักษ์นกเงือกเกาะยาว เพื่อดูแลป้องกันไม่ให้นกเงือกสูญหายไปจากเกาะ สนับสนุนการจัดตั้งกองทุนธนาคารปูม้า เพื่อฟื้นฟูทรัพยากรปูม้าให้กับท้องทะเลชายฝั่งอันดามันบริเวณเกาะยาวน้อย โดยนําไปปรับปรุงกระชังการเพาะเลี้ยงและมอบให้คณะกรรมการชุมชนเพื่อเป็นค่าใช้จ่ายหมุนเวียนในการรับซื้อปูม้าไข่นอกกระดองในส่วนของการประกอบอาชีพ ชุมชนเกาะยาวน้อย มีวิถีชีวิตเป็นชาวประมงจึงมีการสร้างงานจากการแปรรูปอาหารทะเล การเลี้ยงปลาและกุ้งมังกรในกระชังเมื่อมีการพัฒนาไปสู่ชุมชนท่องเที่ยวได้มีการรวมกลุ่มวิสาหกิจชุมชน เพื่อผลิตสินค้าและบริการรองรับนักท่องเที่ยว เช่น การทําผ้าบาติก ที่พักแบบโฮมสเตย์ การนําเรือประมงมาปรับเป็นเรือบริการนําเที่ยวตามหมู่เกาะต่างๆ บริการรถรับส่งสาธารณะภายในเกาะ เป็นต้นทั้งนี้ ธ.ก.ส. ได้สนับสนุนสินเชื่อเพื่อเสริมสร้างอาชีพและรายได้ให้กับสมาชิกกลุ่มวิสาหกิจชุมชนของเกาะยาวไปแล้ว จํานวน2.39 ล้านบาท